ተመድ ኢትዮጵያ የጀመረችውን የዲጂታላይዜሽን ሥራ እንደሚደግፍ ገለጸ
የተባበሩት መንግስታት ድርጅት (ተመድ) ኢትዮጵያ የጀመረችውን የዲጂታላይዜሽን ሥራ እንደሚደግፍ የድርጅቱ ዋና ጸሐፊ ልዩ መልዕክተኛ የኔዘርላንዷ ንግስት ማክሲማ ገለጹ፡፡ 
ንግስቲቷ ከአለም ባንክና ጌትስ ፋውንዴሽን ከተውጣጡ ባለሙያዎች ጋር ኢትዮጵያ በዘርፉ እያደረገች ያለውን እንቅስቃሴ በተመለከተ ማብራሪያ ተሰጥቷቸዋል፡፡የኢኖቬሽንና ቴክኖሎጂ ሚኒስትር ዶክተር ጌታሁን መኩሪያ የዲጂታል የፋይናንስ ስርዓት፣ ዲጂታል የዜጎች መታወቂያ፣ የቴሌኮም ዘርፉን ወደ ግል ለማዞር እየተከናወኑ ያሉ ተግባራትና የመንግስት ቁርጠኝነትን የተመለከተ ማብራሪያ ሰጥተዋል፡፡ንግስት ማክሲማ በበኩላቸው የተባበሩት መንግስታት ድርጅት የቴክኒክ የእውቀትና የማማከር ድጋፍ ለማድረግ ዝግጁ መሆኑን ተናግረዋል፡፡የኢንተርኔት የግንኙነት ፍጥነት፣ የመረጃ ደህንነትና የተጠቃሚዎች ደህንነት ጉዳይ እንደሚያሳስባቸው የገለፁት ንግስቲቷ ስርዓቱ ሲዘረጋ ገጠር ያሉ የህበረተሰብ ክፍሎች ታሳቢ መደረግ እንዳለባቸው ጠቁመዋል፡፡የቴሌኮም ዘርፉን ወደ ግል ለማዞር የሚያስችል እና የዲጂታል ፋይናንስ ስርዓቱ የሚመራበት የህግ ማዕቀፎች ተዘጋጅተው ለውሳኔ እየተጠበቁ መሆኑን ዶክተር ጌታሁን አብራርተዋል፡፡ሚኒስትሩ ወደ ስራ ለመግባት ያሉ ምቹ ሁኔታዎች እና እንቅፋት ሊሆኑ የሚችሉ ጉዳዮችን የተመለከተ ማብራሪያም ሰጥተዋል፡፡በተመሳሳይ ሁኔታ ንግስቲቷ ከኢትዮጵያ ብሄራዊ ንግድ ባንክ ገዢ ጋር ተወያይተዋል፡፡በውይታቸውም የፋይናንስ ዘርፉን የአገልግሎት አሰጣጥ ማዘመን፣ በቴክኖሎጂ የታገዙ ሥራዎች ለመከወን እና ድህነትን ለመቀነስ የሚሰሩ ተቋማትን የማገዝ ተግባራት ላይ በቀጣይ በጋራ እንደሚሰሩም ጠቅሰዋል፡፡ 